CELEX: 
Language: lt
Date: 2021-06-28 00:00:00
Title: KOMISIJOS DELEGUOTASIS REGLAMENTAS (ES) …/... kuriuo pratęsiamas 2020 m. spalio 7 d. Europos Parlamento ir Tarybos reglamente (ES) 2020/1429, kuriuo, atsižvelgiant į COVID-19 protrūkį, nustatomos tvarios geležinkelių rinkos užtikrinimo priemonės, nustatytas laikotarpis

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Nuo 2020 m. pradžios COVID-19 protrūkis padarė didelį poveikį Sąjungos geležinkelių transportui. Dėl judumo apribojimų ir atitinkamai sumažėjusios transporto paklausos keleivių ir krovinių vežimas geležinkeliais sumažėjo. Per pirmąjį pandemijos laikotarpį 2020 m. pavasarį vežimo geležinkeliais paslaugų teikėjai atšaukė daugumą tarptautinių keleivinių traukinių. Per pirmąją pandemijos bangą keleivių, pervežtų šalių vidaus geležinkeliais, sumažėjo 90 proc., palyginti su praėjusiais metais. Keli vežėjai, visų pirma nauji rinkos dalyviai, turėjo nutraukti veiklą, o krovinių vežimo geležinkeliais paslaugų teikėjai pranešė apie smarkiai sumažėjusį vežamų krovinių kiekį, nes daugelio pramonės šakų veikla dėl pandemijos poveikio sulėtėjo arba gamyba net buvo nutraukta. 2020 m. vasarą keleivių ir krovinių vežimo paklausa ir kiekis išliko nedideli. 
            
            
               2020 m. rudenį dėl antrosios pandemijos bangos daugelis šalių buvo priverstos imtis papildomų ribojamųjų priemonių, susijusių su piliečių judumu. Kai kurios iš šių priemonių buvo taikomos iki 2021 m. pradžios. Nors nuo 2021 m. sausio iki kovo mėn. kai kurių rūšių eismo apimtis didėjo, kitų rūšių eismo lygis tebebuvo žemas. Be to, net jei traukinio nuvažiuotų kilometrų skaičius beveik pasiekė priešpandeminį lygį, keleivių skaičius ir pervežtų krovinių kiekis nepasiekė 2019 m. lygio (krovinių atveju ši tendencija yra mažiau ryški). Todėl pandemijos poveikis transporto sektoriui išlieka labai didelis.
            
            
               2020 m. spalio 7 d. ES priėmė 2020 m. spalio 7 d. Europos Parlamento ir Tarybos reglamentą (ES) 2020/1429, kuriuo, atsižvelgiant į COVID-19 protrūkį, nustatomos tvarios geležinkelių rinkos užtikrinimo priemonės. Pagal Reglamento (ES) 2020/1429 2 straipsnį valstybės narės gali leisti infrastruktūros valdytojams sumažinti mokesčius už minimalų prieigos paketą ir už prieigą prie infrastruktūros, jungiančios paslaugų įrenginius, atitinkamais atvejais – pagal jų tinklo nuostatuose nustatytus rinkos segmentus, atidėti jų mokėjimą arba atleisti nuo mokesčių. Šios pagalbos priemonės, kurios turėtų būti taikomos skaidriai, objektyviai ir nediskriminuojant, yra susijusios su mokesčiais, kurie buvo ar bus mokėtini reglamento 1 straipsnyje nustatytu laikotarpiu (nuo 2020 m. kovo 1 d. iki 2020 m. gruodžio 31 d.). Reglamento tikslas – sudaryti sąlygas geležinkelių sektoriaus suinteresuotiesiems subjektams geriau susidoroti su finansiniais COVID-19 pandemijos padariniais ir, kol tie padariniai dar nepašalinti, reaguoti į skubius likvidumo poreikius.
            
            
               Reglamentu (ES) 2020/1429 Komisijai suteikiami deleguotieji įgaliojimai pratęsti jame nustatytą laikotarpį. Visų pirma, pagal 5 straipsnio 2 dalį Komisija gali priimti deleguotąjį aktą, kuriuo iš dalies keičiamas to reglamento 1 straipsnyje nurodytas laikotarpis. Šie įgaliojimai suteikiami, kai Komisija nustato, kad geležinkelių eismo lygis, palyginti su atitinkamo ankstesnių metų laikotarpio lygiu, toliau išlieka žemas ir greičiausiai toks išliks, ir kad tokia padėtis susiklostė dėl COVID-19 protrūkio poveikio. Tokios išvados turi būti pagrįstos 5 straipsnio 2 dalyje nurodytais duomenimis. Tokiu deleguotuoju aktu aptariamasis laikotarpis gali būti pratęstas ne daugiau kaip šešiais mėnesiais, ir aptariamojo laikotarpio negalima pratęsti iki vėliau nei 2022 m. balandžio 14 d. 
            
            
               Padariusi išvadą, kad dėl COVID-19 protrūkio poveikio sumažėjęs geležinkelių eismo lygis toliau išlieka žemas ir kad ši padėtis greičiausiai nesikeis iki 2021 m. vidurio, Komisija priėmė 2020 m. gruodžio 18 d. Komisijos deleguotąjį reglamentą (ES) 2020/2180, kuriuo Europos Parlamento ir Tarybos reglamente (ES) 2020/1429, kuriuo, atsižvelgiant į COVID-19 protrūkį, nustatomos tvarios geležinkelių rinkos užtikrinimo priemonės, nustatytas laikotarpis pratęsiamas iki 2021 m. birželio mėn.
            
            
               2.COVID-19 PANDEMIJOS POVEIKIO GELEŽINKELIŲ EISMUI VERTINIMAS
            
            
               Komisija įvertino Reglamento (ES) 2020/1429 5 straipsnio 1 dalyje nurodytus duomenis (apie geležinkelių transporto apimtį), susijusius su laikotarpiu nuo 2019 m. sausio mėn. iki 2021 m. kovo mėn., ir Eurostato pateiktus keleivių ir krovinių kiekio duomenis. 
            
            
               Asmenų judėjimo apribojimai ir toliau darė poveikį keleivių judumui nuo 2020 m. kovo mėn. Nors 2020 m. vasarą valstybės narės palaipsniui panaikino apribojimus, 2020 m. rudenį kilus antrajai pandemijos bangai jos įvedė naujas priemones. 2021 m. kovo mėn. pradžioje buvo tikimasi, kad dėl pandemijos nustatyti apribojimai bus visiškai arba iš dalies panaikinti. Tačiau daugelyje valstybių narių jie vėl buvo sugriežtinti kilus trečiajai pandemijos bangai. 
            
            
               Pandemijos poveikis keleivių vežimo paslaugoms apskritai buvo didesnis nei krovinių vežimo paslaugoms, nors šiuo atžvilgiu padėtis valstybėse narėse ir skiriasi. 
            
            
               ·Nuo 2020 m. kovo mėn. iki 2021 m. vasario mėn. tinklu važinėjančių keleivinių traukinių skaičius per vienus metus sumažėjo 6,9 proc., palyginti su tuo pačiu 2019–2020 m. laikotarpiu; visų pirma komercinių keleivinių traukinių skaičius sumažėjo 27,9 proc. Keleivinių traukinių, eksploatuojamų pagal viešųjų paslaugų įsipareigojimus, skaičius per tą patį laikotarpį sumažėjo 5,5 proc. 
            
            
               ·Nuo 2020 m. kovo mėn. iki 2021 m. vasario mėn. tinklu važinėjančių krovininių traukinių skaičius sumažėjo 4,9 proc., palyginti su tuo pačiu 2019–2020 m. laikotarpiu. 
            
            
               ·Dėl antrosios pandemijos bangos poveikio nuo 2020 m. spalio mėn. iki 2021 m. vasario mėn. tinklu važinėjančių keleivinių traukinių skaičius sumažėjo 1,3 proc., palyginti su tuo pačiu 2019–2020 m. laikotarpiu; visų pirma komercinių keleivinių traukinių skaičius sumažėjo 25,8 proc. Per tą patį laikotarpį pagal viešųjų paslaugų įsipareigojimus eksploatuojamų keleivinių traukinių  skaičius padidėjo 1,3 proc. 
            
            
               ·Krovininių traukinių skaičius nuo 2020 m. spalio mėn. iki 2021 m. vasario mėn. sumažėjo 0,2 proc., palyginti su tuo pačiu 2019–2020 m. laikotarpiu. 
            
            
               ·Kalbant apie keleivinio transporto segmentus, pandemija turėjo didelį ir nemažėjantį poveikį komercinėms paslaugoms. Pagal viešųjų paslaugų sutartis teikiamų eismo paslaugų duomenys, išreikšti traukinio nuvažiuotais kilometrais, gali nepakankamai atspindėti krizės poveikį keleivių skaičiui, nes traukinių judėjimo dažnumą nustato kompetentinga institucija. 2020 m. pabaigoje keleivių skaičius tebebuvo perpus mažesnis nei 2019 m. pabaigoje, o pagal viešųjų paslaugų įsipareigojimus teikiamoms keleivių vežimo paslaugoms naudojamų traukinių nuvažiuotų kilometrų skaičius didėjo.
            
            
               ·Keleivių vežimo paslaugos, išreikštos traukinio nuvažiuotais kilometrais, nuo 2020 m. kovo mėn. iki 2021 m. vasario mėn. sumažėjo 11,4 proc., palyginti su tuo pačiu 2019–2020 m. laikotarpiu, o krovinių vežimo paslaugos – 6,1 proc. Dėl antrosios pandemijos bangos poveikio nuo 2020 m. spalio mėn. iki 2021 m. vasario mėn. keleivinių traukinių nuvažiuotų kilometrų skaičius sumažėjo 6,1 proc., palyginti su tuo pačiu 2019–2020 m. laikotarpiu, o krovinių vežimo paslaugos padidėjo 0,6 proc.
            
            
               ·Nuo 2020 m. kovo mėn. iki 2021 m. vasario mėn. pagal viešųjų paslaugų įsipareigojimus teikiamos keleivių vežimo paslaugos, išreikštos traukinio nuvažiuotais kilometrais, sumažėjo 5,9 proc., palyginti su tuo pačiu 2019–2020 m. laikotarpiu, o  komercinės keleivių vežimo paslaugos – 33,1 proc. 
            
            
               ·Dėl antrosios pandemijos bangos poveikio nuo 2020 m. spalio mėn. iki 2021 m. vasario mėn. pagal viešųjų paslaugų įsipareigojimus teikiamos keleivių vežimo paslaugos, išreikštos traukinio nuvažiuotais kilometrais, padidėjo 0,6 proc., palyginti su tuo pačiu 2019–2020 m. laikotarpiu, o komercinės keleivių vežimo paslaugos sumažėjo 30 proc.
            
         
         
            
               Ankstesni duomenys yra pandemijos laikotarpio geležinkelių eismo tendencijų lyginimo su atitinkamais laikotarpiais iki pandemijos duomenys. Todėl 2021 m. kovo mėn. duomenys, nors ir prieinami, į analizę neįtraukti (2020 m. kovo mėn. yra pirmas mėnuo, kai pandemija ėmė veikti geležinkelių transporto keleivių judumą). 
            
            
               Tačiau siekiant įvertinti galimas 2021 m. eismo tendencijas buvo naudojami duomenys, apimantys 2021 m. kovo mėn. duomenis. 
            
            
               Infrastruktūros valdytojų duomenys (traukinių skaičius, traukinio nuvažiuoti kilometrai) aiškiai rodo, kad COVID-19 pandemija padarė didelį poveikį geležinkelių transporto paslaugų teikimui ir kad 2020 m. vasarą geležinkelių eismas, visų pirma komercinių keleivių vežimo paslaugų teikimas, buvo suintensyvėjęs, tačiau ta tendencija buvo trumpalaikė, o eismo apimties padidėjimas – nedidelis.  
            
            
               2020 m. Eurostato ketvirčio duomenys apie geležinkeliais nuvažiuotus keleivio kilometrus ir tonkilometrius rodo keleivių ir krovinių vežimo geležinkeliais paklausos pokyčius. Šie duomenys, apimantys laikotarpį iki 2020 m. gruodžio mėn., rodo didelį poveikį eismo apimčiai per pirmąją ir antrąją pandemijos bangas, visų pirma keleivių vežimui. Be to, jie padeda numatyti galimas trečiosios pandemijos bangos, kuri sektoriui smogė 2021 m. pavasarį, pasekmes: 
            
            
               ·2020 m. antrąjį ketvirtį eismas, išreikštas keleivio kilometrais, sumažėjo 75 proc., palyginti su 2019 m. antruoju ketvirčiu. Trečiąjį metų ketvirtį eismas šiek tiek padidėjo, tačiau ketvirtąjį ketvirtį jis vėl sumažėjo 56 proc., palyginti su 2019 m. ketvirtuoju ketvirčiu; 
            
            
               ·keleivių skaičius 2020 m. ketvirtąjį ketvirtį sumažėjo perpus, palyginti su tuo pačiu laikotarpiu 2019 m.; 
            
            
               ·2020 m. antrąjį ketvirtį tonkilometriais išreikštas eismas sumažėjo 15 proc., palyginti su 2019 m. antruoju ketvirčiu, tačiau 2020 m. ketvirtąjį ketvirtį vėl padidėjo 5 proc., palyginti su tuo pačiu 2019m. ketvirčiu; taip pat 
            
            
               ·2020 m. ketvirtąjį ketvirtį traukiniais pervežtų tonų kiekis, palyginti su 2019 m., padidėjo 3 proc. 
            
            
               Įvairiose šalyse pandemijos padariniai dviem keleivinio transporto segmentams – pagal viešųjų paslaugų įsipareigojimus teikiamoms paslaugoms ir komercinėms keleivių vežimo paslaugoms – buvo skirtingi. Visų pirma, komercinių paslaugų apimtis tebėra gerokai mažesnė nei iki krizės.  Vertinant pagal traukinių skaičių ir traukinio nuvažiuotų kilometrų skaičių, panašu, kad pagal viešųjų paslaugų įsipareigojimus teikiamos paslaugos nukentėjo mažiau. Tačiau, remiantis Eurostato duomenimis, keleivių ir keleivio kilometrų skaičius išliko mažas, todėl galima daryti išvadą, kad tęstinį tokių paslaugų teikimą, kurio nesutrikdė sumažėjęs keleivių skaičius, lėmė kompetentingų institucijų nuolatos teikiama finansinė parama. 
            
            
               ·Kai kuriose šalyse komercinių keleivių vežimo paslaugų teikimas 2020 m. nutrauktas ir dar neatnaujintas, ypač tais atvejais, kai komercinio keleivinio transporto apimtis buvo nedidelė dar iki pandemijos. 
            
            
               ·Net tais atvejais, kai komercinės paslaugos geriau atlaikė pandemijos poveikį, eismo intensyvumas išliko mažesnis nei prieš pandemiją, o tai ir toliau kelia grėsmę tas paslaugas teikiančių geležinkelio įmonių išlikimui.
            
            
               ·Iš turimų duomenų matyti, kad nuo 2020 m. kovo mėn. pandemija ir toliau darė neigiamą poveikį geležinkelių sektoriui ir netgi kėlė pavojų kai kurių vežimo geležinkeliais paslaugų teikėjų išlikimui.
            
            
               Be to, pandemija labai pakenkė greitojo komercinio keleivių vežimo paslaugų segmentui (nacionaliniam ir tarptautiniam). Šią išvadą patvirtina sparčiai mažėjantis komercinių keleivinių traukinių nuvažiuotų kilometrų skaičius tose šalyse, kuriose greitųjų geležinkelių paslaugų pasiūla yra nusistovėjusi.  
            
            
               Nors akivaizdu, kad vartotojų pasitikėjimas vėl didėja (iš naujausio Komisijos mėnesinio vartotojų pasitikėjimo rodiklio išankstinio įverčio, paskelbto 2021 m. balandžio mėn., matyti, kad šis rodiklis toliau didėjo ir dabar viršija ilgalaikį vidurkį), COVID-19 pandemijos poveikis viešojo transporto veiklai vis dar išlieka. 
            
            
               2021 m. sausio ir vasario mėn. nekitęs ekonominių vertinimų rodiklis kovo mėn. smarkiai padidėjo ir beveik pasiekė savo ilgalaikį ES vidurkį – pirmą kartą nuo pandemijos protrūkio Europos žemyne. Šiuos teigiamus pokyčius reikia vertinti atsargiai, nes dalis apklausų, kuriomis grindžiami tie duomenys, atliktos kovo mėn. pradžioje, kai buvo tikimasi, kad dėl pandemijos taikomi apribojimai bus visiškai arba iš dalies panaikinti, tačiau kovo mėn. pabaigoje daugelis valstybių narių apribojimus vėl sugriežtino. Vis dėlto, vertinant sektoriaus pokyčius, kovo mėn. pasitikėjimas paslaugomis vis dar yra gerokai mažesnis už ilgalaikį vidutinį ir priešpandeminį lygį
                  1
               . 
            
            
               2020 m. ES ekonomika susitraukė 6,1 proc., o euro zonos ekonomika – 6,6 proc. Praėjusią vasarą prasidėjęs Europos ekonomikos atsigavimas, ėmus taikyti antrajai pandemijos bangai suvaldyti skirtas visuomenės sveikatos priemones, 2020 m. ketvirtąjį ketvirtį ir 2021 m. pirmąjį ketvirtį sustojo. Tikimasi, kad didėjant skiepijimo aprėpčiai ir švelninant apribojimus ES ir euro zonos šalių ekonomikos augimas tvirtai atsigaus. Remiantis Europos Komisijos 2021 m. pavasario ekonomine prognoze, 2021 m. ES ekonomika augs 4,2 proc., o 2022 m. – 4,4 proc. Prognozuojamas euro zonos ekonomikos augimas yra 4,3 proc. šiais metais ir 4,4 proc. kitais metais. Nors ekonomikos augimo perspektyvos yra gerokai geresnės, palyginti su ankstesne prognoze, valstybių narių ekonomika turėtų pasiekti iki krizės buvusį lygį tik 2022 m. pabaigoje
                  2
               . 
            
            
               Valstybės narės per antrąją bangą įgyvendino labiau pritaikytas ir ne tokias griežtas judumo ribojimo priemones, palyginti su pirmąja banga. Vis dėlto šios taikytos priemonės padarė neigiamą poveikį geležinkelių eismui, o geležinkelio įmonių finansinė pusiausvyra tebėra paveikta pirmosios pandemijos bangos poveikio. 
            
            
               Antroji pandemijos banga sutrukdė greitai atsigauti geležinkelių eismui, visų pirma keleivių vežimo geležinkeliais paslaugoms. 2020 m. spalio ir lapkričio mėn. valstybės narės įvedė naujus judumo apribojimus. Tikėtina, kad visuomenės sveikatos padėties pagerėjimo dėl skiepijimo kampanijos poveikis pasireikš tik 2021 m. rudenį. Tačiau keleivių skaičius dar nėra pasiekęs įprasto lygio: jis atitinka maždaug pusę priešpandeminio lygio 2020 m. ketvirtąjį ketvirtį. Pažymėtina, kad komercinio keleivių vežimo srityje tokiai padėčiai, kokia buvo iki pandemijos, atkurti gali reikėti daugiau laiko, nei tikėtasi.
            
            
               Remdamasi tuo, kas išdėstyta, Komisija daro išvadą, kad, pirma, dėl pandemijos protrūkio sumažėjęs geležinkelių eismo lygis išlieka žemas. Antra, nors ir yra prognozuojamas visuomenės sveikatos sąlygų pagerėjimas, Komisija mano, kad labai tikėtina, jog bent iki šių metų pabaigos pandemija ir toliau darys neigiamą poveikį geležinkelių eismui ir lems sudėtingą geležinkelio įmonių finansinę padėtį. Šešiais mėnesiais iki 2021 m. gruodžio mėn. pabaigos pratęsus reglamento taikymo laikotarpį bus numatytas geležinkelių infrastruktūros valdytojų įpareigojimas pateikti naują duomenų rinkinį. Naujasis duomenų rinkinys padės įvertinti padėtį 2021 m. pabaigoje.
            
            
               Todėl Komisija siūlo aptariamąjį laikotarpį pratęsti šešiais mėnesiais iki 2021 m. gruodžio 31 d.
            
         
         
            
               3.KONSULTACIJOS PRIEŠ PRIIMANT AKTĄ
            
            
               Pagal Reglamento (ES) 2020/1429 6 straipsnio 4 dalį prieš priimdama deleguotąjį aktą Komisija turi konsultuotis su kiekvienos valstybės narės paskirtais ekspertais, vadovaudamasi 2016 m. balandžio 13 d. Tarpinstituciniame susitarime dėl geresnės teisėkūros nustatytais principais. Dėl šio deleguotojo akto projekto Komisija konsultavosi su geležinkelių rinkos ekspertų grupe.
            
            
               4.DELEGUOTOJO AKTO TEISINIAI ASPEKTAI
            
            
               1 straipsniu iš dalies keičiamas aptariamasis laikotarpis, kuriuo taikomos laikinosios mokesčių už naudojimąsi geležinkelių infrastruktūra ėmimo taisyklės ir Direktyvos 2012/34/ES IV skyriuje nustatytiems apmokestinimo principams taikomos išimtys. Jis taikomas geležinkelių infrastruktūros naudojimui teikiant vidaus ir tarptautines geležinkelių paslaugas, kuriam taikoma ta direktyva. 
            
            
               Siekiant išvengti didelio teisinio netikrumo rizikos, tikslinga priimti šį deleguotąjį reglamentą taikant skubos procedūrą, išsamiai išdėstytą Reglamento (ES) 2020/1429 5 straipsnio 3 dalyje. Todėl šis deleguotasis reglamentas turi įsigalioti nedelsiant – kitą dieną po jo paskelbimo Oficialiajame leidinyje – ir turi būti taikomas, jei nebus pareikšta prieštaravimų. 
            
            
               
            
               KOMISIJOS DELEGUOTASIS REGLAMENTAS (ES) …/...
            
            
               2021 06 28
            
            
               kuriuo pratęsiamas 2020 m. spalio 7 d. Europos Parlamento ir Tarybos reglamente (ES) 2020/1429, kuriuo, atsižvelgiant į COVID-19 protrūkį, nustatomos tvarios geležinkelių rinkos užtikrinimo priemonės, nustatytas laikotarpis
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2020 m. spalio 7 d. Europos Parlamento ir Tarybos reglamentą (ES) 2020/1429, kuriuo, atsižvelgiant į COVID‑19 protrūkį, nustatomos tvarios geležinkelių rinkos užtikrinimo priemonės
                  3
               , ypač į jo 5 straipsnio 2 dalį, 
            
            
               kadangi:
            
            
               (1)dėl COVID-19 pandemijos smarkiai sumažėjo geležinkelių eismas, nes labai sumažėjo paklausa ir valstybės narės ėmėsi tiesioginių priemonių pandemijai suvaldyti; 
            
            
               (2)geležinkelio įmonės šių aplinkybių negali kontroliuoti ir jau kurį laiką joms kyla didelių likvidumo problemų, jos patiria didelių nuostolių, o kai kuriais atvejais joms gresia nemokumas;  
            
            
               (3)siekiant sumažinti neigiamą COVID-19 pandemijos poveikį ekonomikai ir paremti geležinkelio įmones, Reglamentu (ES) 2020/1429 valstybėms narėms suteikiama galimybė leisti infrastruktūros valdytojams sumažinti mokesčius už prieigą prie geležinkelių infrastruktūros, atidėti jų mokėjimą arba nuo jų atleisti. Tokią galimybę jos turėjo nuo 2020 m. kovo 1 d. iki 2020 m. gruodžio 31 d., o Komisijos deleguotuoju reglamentu (ES) 2020/2180
                  4
                ta galimybė pratęsta iki 2021 m. birželio 30 d. (toliau – aptariamasis laikotarpis);
            
            
               (4)pandemijos laikotarpiu nustatyti judumo apribojimai turėjo didelį poveikį naudojimuisi keleivių vežimo geležinkeliais paslaugomis. Poveikis taip pat padarytas krovinių vežimo geležinkeliais paslaugoms, tačiau jis buvo mažesnis. Remiantis Sąjungos geležinkelių infrastruktūros valdytojų pateiktais duomenimis, pandemija skaudžiau paveikė keleivių vežimo paslaugų segmentą ir ypač komercinių keleivių vežimo paslaugų segmentą, todėl tų paslaugų pasiūla visose valstybėse narėse gerokai sumažėjo ir tebėra mažesnė už 2019 m. lygį. Nuo 2020 m. kovo mėn. iki 2021 m. vasario mėn. keleivių vežimo paslaugos, išreikštos traukinio nuvažiuotais kilometrais, sumažėjo 11,5 proc., palyginti su tuo pačiu 2019–2020 m. laikotarpiu, o krovinių vežimo paslaugos – 6,1 proc. Nuo 2020 m. kovo mėn. iki 2021 m. vasario mėn. keleivių vežimo paslaugos pagal viešųjų paslaugų įsipareigojimus, išreikštos traukinio nuvažiuotais kilometrais, sumažėjo 5,9 proc., palyginti su tuo pačiu 2019–2020 m. laikotarpiu, o komercinės keleivių vežimo paslaugos – 33,1 proc. 2020 m. ketvirtąjį ketvirtį keleivių eismas, išreikštas keleivio kilometrais, sumažėjo 56 proc., o keleivių skaičius – perpus, palyginti su tuo pačiu laikotarpiu 2019 m. Ta tendencija gali turėti didžiulį poveikį konkurencijai keleivių vežimo geležinkeliais rinkose, tikrai bendros Europos geležinkelių erdvės sukūrimui ir galiausiai perėjimui prie tvaresnio transporto sektoriaus, kuriame daugiau žmonių ir prekių būtų vežami geležinkeliais. Krovinių eismas, išreikštas tonkilometriais, 2020 m. ketvirtąjį ketvirtį padidėjo 5 proc., palyginti su 2019 m., o geležinkeliais pervežtų tonų kiekis padidėjo 3 proc.; 
            
            
               (5)iš Pasaulio sveikatos organizacijos duomenų matyti, kad Europoje kasdien tebėra registruojama labai daug COVID-19 atvejų: 2021 m. gegužės 9 d. pranešta apie 107 253 atvejus (tik tos dienos duomenys); 
            
            
               (6)2021 m. balandžio mėn. pabaigoje Europos ligų prevencijos ir kontrolės centras pabrėžė, kad „Europa yra kritinėje kovos su COVID-19 pandemija stadijoje. Daugelis šalių šiuo metu švelnina apribojimus, nors kai kuriose iš jų susirgimų skaičius didėja ir atsiranda naujų atmainų; kartu jos tebevykdo nacionalines skiepijimo programas.“;
            
         
         
            
               (7)geležinkelių transporto eismo apimties mažėjimo tendencija, palyginti su atitinkamu ankstesnių metų laikotarpiu, išlieka ir tikėtina, kad nesikeis bent iki skiepijimo proceso pabaigos. Tokia padėtis susidarė dėl COVID-19 protrūkio poveikio;
            
            
               (8)todėl Reglamento (ES) 2020/1429 1 straipsnyje nustatytą laikotarpį reikia pratęsti iki 2021 m. gruodžio mėn. pabaigos; 
            
            
               (9)jei Europos Parlamentas ir Taryba nagrinėtų šį reglamentą visą Reglamento (ES) 2020/1429 6 straipsnio 6 dalyje nustatytą prieštaravimo laikotarpį, šis reglamentas įsigaliotų tik pasibaigus aptariamajam laikotarpiui, kuris dabar numatytas Reglamento (ES) 2020/1429 1 straipsnyje. Siekiant išvengti teisinio netikrumo, šis reglamentas turėtų būti priimtas taikant skubos procedūrą, numatytą Reglamento (ES) 2020/1429 7 straipsnyje, ir turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje, 
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) 2020/1429 1 straipsnis pakeičiamas taip:
            
            
               „1 straipsnis
            
            
               Šiuo reglamentu nustatomos laikinosios mokesčių už naudojimąsi geležinkelių infrastruktūra ėmimo, kaip nustatyta Direktyvos 2012/34/ES IV skyriuje, taisyklės. Jis taikomas geležinkelių infrastruktūros naudojimui teikiant vidaus ir tarptautines vežimo geležinkeliais paslaugas, kuriam taikoma ta direktyva, laikotarpiu nuo 2020 m. kovo 1 d. iki 2021 m. gruodžio 31 d. (toliau – aptariamasis laikotarpis).“
            
            
               2 straipsnis
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 06 28
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        
                  European Business Cycle Indicators.
                   1st Quarter 2021 (europa.eu)
                   
               
               
                  
                     (2)
                  
                        Nuorodos į 2021 m. pavasario ekonominę prognozę pateikiamos tinklalapyje 
                  2021 m. pavasario ekonominė prognozė.
                   Pasiraitokime rankoves (europa.eu)
                   
               
               
                  
                     (3)
                  
                        OL L 333, 2020 10 12, p. 1. 
               
               
                  
                     (4)
                  
                        2020 m. gruodžio 18 d. Komisijos deleguotasis reglamentas (ES) 2020/2180, kuriuo pratęsiamas Europos Parlamento ir Tarybos reglamente (ES) 2020/1429, kuriuo, atsižvelgiant į COVID-19 protrūkį, nustatomos tvarios geležinkelių rinkos užtikrinimo priemonės, nustatytas laikotarpis (OL L 433, 2020 12 22, p. 37).